SKRIFTLIG FORESPØRGSEL P-1506/01

af Gabriele Stauner (PPE-DE) til Kommissionen

(15. maj 2001)

Om: OLAF-dokumenter vedrørende smørskandalen

Europa-Parlamentet krævede i punkt 21 i sin beslutning af 14. marts 2001 om bekæmpelse af svig i folkesundhedens interesse omgående at få adgang til alle dokumenter i OLAF's besiddelse, som indeholder en analyse af sammensætningen af det forfalskede smør, som i årevis i stor stil (mindst 100 000 tons) er blevet markedsført af et kriminelt netværk i og uden for EU.

Vil Kommissionen sende mig kopier af meddelelserne og/eller protokollerne fra de møder, hvor repræsentanterne for de berørte medlemsstater udtalte sig om eventuelle sundhedsrisici hidrørende fra det forfalskede smør, udarbejde og fremsende en fuldstændig liste over de allerede afsluttede og endnu

igangværende undersøgelser, hvoraf det fremgår, hvem undersøgelserne blev bestilt af, og hvornår resultaterne blev fremsendt hhv. hvornår de forventes modtaget, og sende mig kopier af de allerede disponible undersøgelsesresultater?

Den Europæiske Revisionsret har åbenbart i flere såkaldte revisionsskrivelser gjort Kommissionen opmærksom på problematisk praksis i forbindelse med mælk/mejeriprodukter.

Vil Kommissionen sende mig en fuldstændig liste over disse revisionsskrivelser fra de sidste fem år og i givet fald i forbindelse med disse revisionsskrivelser stille sin brevveksling med Revisionsretten og de berørte medlemsstater til rådighed for mig?

Svar afgivet på Kommissionens vegne af Michaele Schreyer

(6. juni 2001)

Det ærede medlem henvises til Kommissionens svar på medlemmets skriftlige forespørgsel E-3241/00(1). Det er kun via de to pressemeddelelser fra den offentlige anklager i Napoli i juli 2000 og december 2000, at Kommissionen er blevet gjort opmærksom på potentielle sundhedsrisici ved det forfalskede smør.

Kommissionen har ikke kendskab til formelle meddelelser eller protokoller, hvori repræsentanter for medlemsstaterne påpeger de potentielle sundhedsrisici ved dette smør, men visse medlemsstater har anmodet om at blive holdt orienteret om udviklingen i sagen. Som nævnt i svaret på skriftlig forespørgsel E-3241/00 har en medlemsstat analyseret smørret uden at finde potentielt sundhedsskadelige kemiske forbindelser såsom polykloreret bifenyl (PCB), organiske klorforbindelser eller tungmetaller.

Det Europæiske Kontor for Bekæmpelse af Svig (OLAF) følger undersøgelserne i medlemsstaterne, såvel de administrative (Belgien og Tyskland) som de retslige (Italien og Frankrig), på nært hold. Samtlige undersøgelser pågår stadig.

Ingen af Revisionsrettens revisionserklæringer, særberetninger eller sektorskrivelser indeholder oplysninger, som gjorde det muligt for Kommissionen eller som set i bakspejlet burde have gjort det muligt for Kommissionen at slutte sig til en sammenhæng med sagen om det forfalskede smør eller eventuelle tilfælde af svig.

Revisionsretten konstaterede i forbindelse med sin særlige undersøgelse vedrørende smørfedt en række mangler med hensyn til kontrol og administration, men fandt ingen tilfælde af mulig svig eller lignende uregelmæssigheder. I betragtning af at Revisionsretten ikke har fremsat bemærkninger om sådanne tilfælde i sine beretninger og sektorskrivelser, er det vanskeligt at se, hvordan man kan hævde, at Retten over for Kommissionen gav udtryk for sin bekymring over sagen om det forfalskede smør.

Revisionsrettens sektorskrivelser er foreløbige, fortrolige revisionsdokumenter, som Retten sender til dem, der revideres. Kommissionen kan derfor ikke formidle disse. Revisionsretten offentliggør alle sine endelige konklusioner i sine sær- og årsberetninger.

(1) EFT C 151 E af 22.5.2001.